લેખકનું નામ છે હાન્સ ક્રિશ્ચિયન એન્ડરસન. એણે અઢળક એટલે અઢળક બાળવાર્તાઓ, પરીકથાઓ લખી છે જેનો આનંદ માત્ર બાળકોએ જ નહિ પરંતુ વડીલોએ પણ માણ્યો છે અને માણતા રહેશે. એની એક બીજી જાણીતી વાર્તા છે ‘રાજાનું અદ્રશ્ય પહેરણ’ જે બાળકો જ નહિ પરંતુ મોટાઓ માટે પણ સંદેશ મુકતું જાય છે. એન્ડરસને પ્રવાસકથાઓ, નાટકો, નવલકથાઓ, કાવ્યો વગેરે ઘણું લખ્યું છે પણ એ અમર થઇ ગયા છે એમની પરીકથાઓને કારણે. તેમની વાર્તાઓ સમગ્ર વિશ્વમાં 125થી એ વધારે ભાષામાં અનુવાદિત થઇ છે. છે ને એક ગજબ રેકોર્ડ, એ પણ બાળવાર્તાઓ માટેનો? આપણે સાંભળેલી ને વાંચેલી ઘણી બધી વાર્તાઓના લેખક આ એન્ડરસન મહાશય હતાં. એમની આ વાર્તાઓ પરથી કંઈ કેટલાય બેલે, એનિમેટેડ ફિલ્મ, નાટકો અને ફીચર ફિલ્મ્સ બની છે.